ประธานาธิบดีโอบาม่าเยือนออสเตรเลียกับการเปลี่ยนทิศทางนโยบายต่างประเทศของสหรัฐ
นักวิเคราะห์ชี้ออสเตรเลียอาจต้องใช้นโยบายเหยียบเรือสองแคมเพื่อรักษาสมดุลด้านความมั่นคงกับสหรัฐควบคู่ไปกับการเพิ่มสัมพันธ์การค้ากับจีน
การที่ประธานาธิบดีโอบาม่าเดินทางเยือนออสเตรเลียเน้นย้ำให้เห็นถึงการเปลี่ยนทิศทางนโยบายต่างประเทศของสหรัฐ จากตะวันออกกลางและสงครามกับผู้ก่อการร้ายไปเป็นแถบเอเซียและแปซิฟิก คุณ Geoffrey Garrett หัวหน้าศูนย์อเมริกาศึกษาที่มหาวิทยาลัย Sydney ระบุว่าการเดินทางเยือนครั้งนี้ยิ่งเน้นให้เห็นถึงการเปลี่ยนทิศทางนโยบายต่างประเทศของสหรัฐจากตะวันออกกลางและสงครามกับผู้ก่อการร้ายไปเป็นแถบเอเซียและแปซิฟิก นอกจากนี้คุณ Garrett ยังเชื่อด้วยว่าออสเตรเลียกำลังมีบทบาทสำคัญสำหรับสหรัฐในด้านการค้าและความมั่นคงในภูมิภาคนี้ นักวิเคราะห์ผู้นี้ชี้ว่าบรรดาผู้นำสหรัฐมักกล่าวอยู่เสมอว่าออสเตรเลียคือพันธมิตรที่ดีที่สุด ซึ่งตนเชื่อว่าเป็นความจริงเพราะออสเตรเลียคือประเทศสำคัญที่สุดที่ช่วยสหรัฐผลักดันข้อตกลงความร่วมมือการค้าทั่วภาคพื้นเอเซีย-แปซิฟิกหรือ TPP และความร่วมมือทางทหารระหว่างสองประเทศนี้ก็ยังแข็งแกร่งและเปิดเผยกว่าประเทศอื่นๆยกเว้นเพียงอังกฤษ คาดว่าประธานาธิบดี Obama จะประกาศแผนส่งหน่วยนาวิกโยธินไปช่วยฝึกและซ้อมรบร่วมกับทหารออสเตรเลียระหว่างการเยือนครั้งนี้ ซึ่งนักวิเคราะห์เชื่อว่าเรื่องนี้อาจสร้างความกังวลให้กับจีนซึ่งเป็นประเทศคู่ค้ารายใหญ่ที่สุดของออสเตรเลีย คุณ Tom Switzer แห่งมหาวิทยาลัย Sydney เชื่อว่าการแผ่อิทธิพลของจีนในปัจจุบันมีนัยสำคัญต่างกันสำหรับสหรัฐและออสเตรเลีย โดยอเมริกาอาจมองว่าจีนเป็นคู่แข่งสำคัญในทางภูมิศาสตร์การเมือง แต่ออสเตรเลียมองว่าจีนคือคู่ค้ารายใหญ่ที่สุด ดังนั้นออสเตรเลียจึงต้องพยายามรักษาสมดุลด้านนโยบายต่างประเทศทั้งกับสหรัฐและจีนในลักษณะที่อาจเรียกได้ว่าขี่ม้าสองตัวหรือเหยียบเรือสองแคม คือต้องรักษาความสัมพันธ์ทางทหารกับสหรัฐควบคู่ไปกับการกระชับความสัมพันธ์ทางการค้ากับจีน ซึ่งอาจเป็นเรื่องยากหากความตึงเครียดเรื่องทะเลจีนใต้และช่องแคบไต้หวันยังไม่คลี่คลาย เมื่อมองในมุมของออสเตรเลียในปัจจุบัน แม้ออสเตรเลียนั้นมีความสัมพันธ์แนบแน่นด้านวัฒนธรรมกับอังกฤษ และยังต้องพึ่งพาจีนเป็นหลักในทางเศรษฐกิจ แต่บรรดาผู้นำทุกสมัยของออสเตรเลียต่างเน้นย้ำอยู่เสมอว่า สินทรัพย์ที่มีค่าที่สุดของออสเตรเลียคือการเป็นพันธมิตรด้านการทหารและความมั่นคงกับสหรัฐ และนั่นทำให้การเดินทางเยือนออสเตรเลียของประธานาธิบดี Obama ครั้งนี้มีความสำคัญอย่างยิ่งทั้งกับสหรัฐและออสเตรเลียเอง